ไทยสมุทรใช้กลยุทธ์รากหญ้า
รักษาลูกค้าฐานรายได้90% เน้นหาผลตอบแทนได้6.2%
30 ม.ค. 2555

รักษาลูกค้าฐานรายได้90% เน้นหาผลตอบแทนได้6.2%
ไทยสมุทรประกันชีวิต ตั้งเป้าโตกระหน่ำจากลูกค้ารากหญ้า
นางนุสรา บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า ในปีนี้บริษัทตั้งเป้าเติบโตเบี้ยรับปีแรกที่ 4,500 ล้านบาท เติบโต 30% เบี้ยต่ออายุ 10,784 ล้านบาท เติบโต 10% รวม 15,284 ล้านบาท หรือเติบโต 15% และตั้งเป้าผลตอบแทนจากการลงทุนให้ได้ที่ 6.2% โดยจะเน้นการลงทุนที่ให้ผลตอบแทนที่แน่นอนและมีความเสี่ยงต่ำ 
ปัจจุบัน บริษัทมียอดเงินการลงทุนประมาณ 7 หมื่นล้านบาท แบ่งเป็นพันธบัตรรัฐบาลและหุ้นเอกชน 50-60% ตั๋วเงิน 14% เงินกู้ตามกรมธรรม์ 15-16% สินเชื่อเช่าซื้อ 2% และลงทุนในหุ้น 23%
สำหรับกลยุทธ์ในปีนี้ จะรักษาฐานลูกค้ารากหญ้าและต่างจังหวัดเป็นหลัก เนื่องจากเป็นฐานลูกค้าที่สำคัญ มีสัดส่วนสร้างรายได้ให้บริษัท 90% และอีก 10% จะเป็นกลุ่มลูกค้าในกรุงเทพมหานคร (กทม.) รวมทั้งปรับปรุงภาพลักษณ์สาขาใหม่เพิ่มอีก 50 สาขา และเดินสายสร้างตัวแทนใหม่ให้ได้ในปีนี้อีก 5,000 คน จากปัจจุบันมีตัวแทน 1.6 หมื่นคน 
การที่บริษัทปรับปรุงสาขาใหม่ ทำให้เกิดความทันสมัยจะช่วยทำให้ผู้ที่จะเข้ามาเป็นตัวแทนและลูกค้าเกิดความมั่นใจมากขึ้น และส่งผลต่อภาพรวมของไทยสุมทรประกันชีวิต 
“สินค้าที่จะเน้นปีนี้ จะมุ่งจับกลุ่มรากหญ้าและมีความยืดหยุ่นให้ตรงกับความต้องการลูกค้ามากขึ้น แม้ว่ากลุ่มรากหญ้าจะมีเบี้ยไม่สูงมากนัก แต่ก็เป็นตลาดที่ใหญ่และอยู่คู่กับบริษัทมานาน โดยสินค้าหลักจะเป็นประเภทประชาสงเคราะห์และเริ่มขยายไปยังสินค้าเพื่อสุขภาพ ประกันอุบัติเหตุส่วนบุคคล และชดเชยรายได้เพิ่มขึ้น” นางนุสรา กล่าว
นอกจากนี้ บริษัทมีแผนที่จะลงทุนด้านระบบไอที โดยใช้งบประมาณ 230 ล้านบาท เพื่อปรับปรุงระบบภายในลดต้นทุนการบริหารงานเพื่อให้ประโยชน์สูงสุด 
สำหรับผลการดำเนินงานของปี 2554 ที่ผ่านมาบริษัทมีเบี้ยรับปีแรก 3,469 ล้านบาท เติบโต 22% เบี้ยต่ออายุ 9,804 ล้านบาท โต 12% รับ 13,273 ล้านบาท โต 14% และมีกำไรสุทธิ 700 ล้านบาท เติบโต 15% ได้ผลตอบแทนจากการลงทุน 6.38% ซึ่งการลงทุนที่ให้ผลตอบแทนมากที่สุดคือ การปล่อยกู้อสังหาริมทรัพย์ เช่น โรงแรม อพาร์ตเมนต์ ซึ่งแม้จะมีความเสี่ยงสูง แต่บริษัทก็มีความเชี่ยวชาญด้านนี้จึงสามารถบริหารความเสี่ยงได้ดีและให้ผลตอบแทนในอัตราที่สูง 
ขณะเดียวกันจะไม่เน้นด้านการลงทุนสินเชื่อเช่าซื้อมากนัก เนื่องจากมีการแข่งขันสูง ส่วนช่องทางการขายประกันผ่านธนาคารนั้น ที่เป็นพันธมิตรธนาคารเกียรตินาคินและธนาคาร แลนด์ แอนด์ เฮ้าส์มีอัตราการเติบโตประมาณ 40% ซึ่งบริษัทจะพยายามหาพันธมิตรเพิ่มเติมอีก